**О Д Л У К А**

**о Јавном предузећу за аеродромске услуге ''Аеродром Ниш''**

**(''Службени лист Града Ниша'', број 1/2015 -пречишћен текст)**

 *-преглед чланова Одлуке који се мењају и допуњују-*

**Члан 1.**

 Друштвено предузеће за аеродромске услуге ''Аеродром Ниш'' које је Одлуком основала Скупштина општине Ниш (''Међуопштински службени лист - Ниш'', број 14/90), наставља са радом као Јавно предузеће за аеродромске услуге ''Аеродром Ниш''.

 Оснивач јавног предузећа је Град Ниш са седиштем у Нишу, Улица Николе Пашића број 24, у чије име оснивачка права врши Скупштина Града.

**Члан 4.**

 У случају поремећаја у пословању предузећа Скупштина Града може предузети мере којима ће обезбедити услове за несметано функционисање предузећа и за обављање делатности од општег интереса, а нарочито:

 1) промену унутрашње организације предузећа;

 2) разрешење органа које именује и именовање привремених органа предузећа;

 3) ограничења права појединих делова - огранака предузећа да иступају у правном промету са трећим лицима;

 4) ограничење у погледу права располагања појединим средствима у јавној својини;

 5) друге мере одређене законом којим се уређују услови и начин обављања делатности од општег интереса и овом одлуком.

**Члан 5.**

 Основни капитал предузећа износи 7.988.428,09 динара.

 Усклађивање регистрованог капитала са капиталом исказаним по финансијским извештајима, биће извршено у складу са Законом о привредним друштвима и прописима којима се уређује регистрација привредних субјеката.

**Члан 8.**

Управљање у предузећу је организовано као једнодомно.

Органи предузећа су:

1) надзорни одбор

2) директор.

**Члан 9.**

 Надзорни одбор има председника и два члана.

 Једног члана надзорног одбора Скупштина Града именује од представника запослених у предузећу.

 Представник запослених предлаже се на начин утврђен статутом предузећа.

 Чланови надзорног одбора предузећа именују се на четири године.

За председника и чланове надзорног одбора именује се лице које испуњава следеће услове:

1) да је пунолетно и пословно способно;

2) да има стечено високо образовање трећег или другог степена, односно на основним студијама у трајању од најмање четири године;

3) да је стручњак у једној или више области из које је делатност од општег интереса за чије обављање је оснивано предузеће;

4) најмање три године искуства на руководећем положају;

5) да поседује стручност из области финансија, права или корпоративног управљања;

6) да није осуђивано на условну или безусловну казну за кривична дела против привреде, правног саобраћаја или службене дужности, као и да му није изречена мера безбедности забране обављања претежне делатности јавног предузећа.

**Члан 10.**

Мандат председнику и члановима надзорног одбора престаје истеком периода на који су именовани, оставком или разрешењем.

Председник и чланови надзорног одбора разрешавају се пре истека периода на који су именовани, уколико:

- надзорни одбор не достави Скупштини Града на сагласност годишњи програм пословања,

- Скупштина Града не прихвати финансијски извештај предузећа,

- пропусте да предузму неопходне мере пред надлежним органима у случају постојања сумње да одговорно лице предузећа делује на штету предузећа кршењем директорских дужности, несавесним понашањем и на други начин.

 Председник и чланови надзорног одбора могу се разрешити пре истека периода на који су именовани, уколико:

- Предузеће не испуни годишњи програм пословања или не оствари кључне показатеље учинка.

Председник и чланови надзорног одбора којима је престао мандат, дужни су да врше своје дужности до именовања новог надзорног одбора, односно именовања новог председника или члана надзорног одбора.

**Члан 11.**

Надзорни одбор:

1) утврђује пословну стратегију и пословне циљеве предузећа и стара се о њиховој реализацији;

2) усваја извештај о степену реализације програма пословања;

3) доноси годишњи програм пословања, уз сагласност Скупштине Града;

4) надзире рад директора;

5) врши унутрашњи надзор над пословањем предузећа;

6) успоставља, одобрава и прати рачуноводство, унутрашњу контролу, финансијске извештаје и политику управљања ризицима;

7) утврђује финансијске извештаје предузећа и доставља их Скупштини Града ради давања сагласности;

8) доноси статут уз сагласност Скупштине Града;

9) одлучује о статусним променама и оснивању других правних субјеката, уз сагласност Скупштине Града;

10) доноси одлуку о расподели добити, односно начину покрића губитка уз сагласност Скупштине Града;

11) даје сагласност директору за предузимање послова или радњи у складу са законом, статутом и одлуком оснивача;

12) закључује уговор о раду на одређено време са директором предузећа;

13) врши друге послове у складу са законом, статутом и прописима којима се уређује правни положај привредних друштава.

Надзорни одбор не може пренети право одлучивања о питањима из своје надлежности на директора или друго лице у предузећу.

**Члан 12.**

Председник и чланови надзорног одбора имају право на одговарајућу накнаду за рад у надзорном одбору.

Висину накнаде из става 1. овог члана утврђује Скупштина Града, на основу извештаја о степену реализације програма пословања предузећа.

**Члан 13.**

Директора предузећа именује Скупштина Града, на основу спроведеног јавног конкурса у складу са законом.

Директор предузећа је јавни функционер у смислу закона којим се регулише област вршења јавних функција.

На услове за именовање директора предузећа сходно се примењују одредбе Закона о раду.

Директор предузећа заснива радни однос на одређено време.

**Члан 16.**

Предлог за разрешење директора предузећа може поднети надзорни одбор предузећа.

Предлог за разрешење мора бити образложен, са прецизно наведеним разлозима због којих се предлаже разрешење.

**Члан 17.**

Скупштина Града разрешиће директора пре истека периода на који је именован:

1) уколико се утврди да је, због нестручног, несавесног обављања дужности и поступања супротног пажњи доброг привредника и озбиљних пропуста у доношењу и извршавању одлука и организовању послова у предузећу, дошло до знатног одступања од остваривања основног циља пословања предузећа, односно од плана пословања предузећа;

2) уколико у току трајања мандата буде правноснажно осуђен на условну или безусловну казну затвора;

3) у другим случајевима прописаним законом.

**Члан 19.**

Уколико против директора ступи на снагу оптужница за кривична дела против привреде, правног саобраћаја или службене дужности, Скупштина Града доноси решење о суспензији.

Суспензија траје док се поступак правноснажно не оконча.

На сва питања о суспензији директора сходно се примењују одредбе о удаљењу са рада прописане законом којим се уређује област рада.

**Члан 20.**

Скупштина Града именује вршиоца дужности директора, у следећим случајевима:

1) уколико директору престане мандат због истека периода на који је именован, због подношења оставке или у случају разрешења пре истека мандата;

2) уколико буде донето решење о суспензији директора;

3) у случају смрти или губитка пословне способности директора.

Вршилац дужности може бити именован на период који није дужи од шест месеци.

У нарочито оправданим случајевима, а ради спречавања настанка материјалне штете, Скупштина Града може донети одлуку о именовању вршиоца дужности директора на још један период од шест месеци.

Вршилац дужности има сва права, обавезе и овлашћење директора.

**Члан 21.**

Директор предузећа:

1) представља и заступа предузеће;

2) организује и руководи процесом рада;

3) води пословање предузећа;

4) одговара за законитост рада предузећа;

5) предлаже годишњи програм пословања и предузима мере за његово спровођење;

6) предлаже финансијске извештаје;

7) извршава одлуке надзорног одбора;

8) доноси акт о систематизацији уз сагласност Градског већа и

9) врши друге послове одређене законом, овом одлуком и статутом предузећа.

**Члан 22.**

Директор има право на зараду, а може имати и право на стимулацију у случају када предузеће послује са позитивним пословним резултатима.

Одлуку о исплати стимулације доноси Скупштина Града.

Стимулација из става 1. овог члана не може бити одређена као учешће у расподели добити, а посебно се исказује у оквиру годишњих финансијских извештаја.

**Члан 24.**

Ради обезбеђивања заштите општег интереса у предузећу, надлежни орган даје сагласност на:

1) статут;

2) давање гаранција, авала, јемстава, залога и других средстава обезбеђења за послове који нису из оквира делатности од општег интереса;

3) тарифу (одлуку о ценама, тарифни систем и др.) осим ако другим законом није предвиђено да ту сагласност даје други државни орган;

4) располагање (прибављање и отуђење) средствима у јавној својини која су пренета у својину предузећа, веће вредности, која је у непосредној функцији обављања делатности од општег интереса, утврђених овом одлуком;

5) акт о општим условима за испоруку производа и услуга;

6) улагање капитала;

7) статусне промене;

8) акт о процени вредности капитала и исказивању тог капитала у акцијама, као и на програм и одлуку о својинској трансформацији.

Скупштина Града даје сагласност на одлуке из тачке 1), 4), 6), 7) и 8), а Градско веће на одлуке из тачке 2), 3) и 5).

**Члан 27.**

 Јавно предузеће може оснивати зависна друштва капитала за обављање делатности из предмета свог пословања, утврђеног оснивачим актом.

Предузеће према зависном друштву капитала из става 1. овог члана, има права, обавезе и одговорности које има и оснивач према предузећу.

На акт о оснивању из става 1. овог члана сагласност даје Скупштина Града.

**Члан 33.**

 Предузеће је дужно да усклади статут са одредбама ове одлуке до 30. јуна 2013. године.

**Члан 34.**

Управни одбор предузећа наставља да обавља послове надзорног одбора утврђене овом одлуком, до именовања председника и чланова надзорног одбора у складу са законом.